3 van SA wen Switserse fotografieprys | Netwerk24
Deur Christiaan Boonzaier 19 Junie 2019 09:00
Van die foto's deur Jodi Bieber wat haar 'n CAP-prys besorg het. Foto: Instagram
Jodi Bieber, Thembinkosi Hlatshwayo en Jansen van Staden het saam met Abdo Shanan (Algerië) en die duo Sanne de Wilde (Nederland) en Bénédicte Kurzen (Nigerië) met die louere weggestap.
Hulle is saam met 20 ander fotograwe, onder andere ses van Suid-Afrika, vir die prys benoem.
Bieber, 'n Johannesburgse fotograaf, verduidelik dat die prys 'n blootstellingsprys is, wat wenners toelaat om hul werk op verskeie fotofeeste se buiteluguitstallings in Afrika en Europa ten toon te stel.
"Daar is vir my geen beter prys nie, dis 'n A-plus-prys," sê Bieber. "Dit is deesdae so moeilik om jou werk in al hierdie venues (in Afrika en Europa) uitgestal te kry."
Bieber se weninskrywing is getiteld #i en is oor 'n tydperk van drie jaar voltooi. Haar portretreeks fokus op sowat 45 jong Suid-Afrikaners tussen die ouderdom van 15 en 23 jaar oud wat, volgens haar, "met vars, nuwe gesprekke" Suid-Afrika die toekoms kan inneem.
Hlatshwayo, ook van Johannesburg, het in sy fotoreeks Slaghuis herinneringe van sy jeug opgediep, toe hy in 'n huis met 'n aangeboude kroeg grootword het.
Daar is vir my geen beter prys nie, dis 'n A-plus-prys.
"Ek konfronteer die onopgeloste probleme wat ek met daardie kroeg het," skryf hy in sy weninskrywing. "Ek konfronteer my geskende of miskien selfs getraumatiseerde gemoed. Ek konfronteer die herinnering."
Van Staden, van Kaapstad, het in sy weninskrywing, Microlight, die invloed van sy pa se trauma weens die Grensoorlog op hom ondersoek.
"My generasie is die eerste Suid-Afrikaanse generasie wat nie oorlog ervaar het nie," het hy geskryf. "Ons het die geleentheid en verantwoordelikheid om (die trauma wat van een generasie na die ander oorgedra word) te bekyk en te verseker dat dit nie aanhou nie."
Die CAP-prys word jaarliks sedert 2012 deur die CAP-vereniging, 'n organisasie sonder winsbejag in Basel, toegeken. Vyf fotograwe, wie se werk óf in Afrika geskep is óf op Afrika-diaspora fokus, word elke jaar vereer. Vanjaar het 19 internasionale kurators, redakteurs, uitgewers en kunstenaars saam beslis wie die wenners is.